<classify> OFISI ya Rais, Tawala za Mikoa na Serikali za Mitaa TAMISEMI imeomba kibali cha kuajiri walimu mbadala 4,900 wa masomo ya sayansi katika shule mpya za sekondari zinazojengwa nchini hivi sasa, ikiwa ni hatua ya kukabiliana na changamoto ya ongezeko la wanafunzi isiyoendana na uwiano wa walimu uliopo.Ombi hilo limewasilishwa kwenye Ofisi ya Rais, Menejimenti ya Utumishi wa Umma na Utawala Bora, baada ya kuwepo na idadi kubwa ya wanafunzi waliofaulu kujiunga na kidato cha kwanza mwaka huu, kukosa nafasi kutokana na uhaba wa madarasa. Akizungumza na gazeti hili jana, Naibu Katibu Mkuu Tamisemi anayeshughulikia Elimu, Tixon Nzunda alisema wanafunzi waliofaulu na kukosa nafasi ya kujiunga na kidato cha kwanza mwaka huu ni 133,747, hivyo mikoa iliyokuwa na uhaba wa madarasa, ilipewa maelekezo ya kujenga vyumba hivyo hadi ifikapo Februari mwaka huu.Waziri wa Nchi, Ofisi ya Rais, Tamisemi, Selemani Jafo wakati akitangaza idadi ya wanafunzi waliochaguliwa kujiunga na kidato cha kwanza mwishoni mwa mwaka jana, alitoa muda wa miezi miwili kwa mikoa iliyokuwa na uhaba wa madarasa, kuhakikisha wanakamilisha ifikapo Februari mwaka huu, ili wanafunzi waliokosa nafasi wachaguliwe kwenye awamu ya pili hapo Machi, sasa mwitikio ni mkubwa na baadhi ya mikoa imejenga shule mpya za sekondari, alisema Nzunda.Awali Jafo alisema mikoa iliyokuwa na uhaba wa vyumba vya madarasa ni Arusha ambayo jumla ya wanafunzi 18,719 walifaulu na kukosa nafasi, Dodoma 5,991, Iringa 2,774, Kagera 14,046, Kigoma 12,178, Lindi 1,294, Mara 16,356. Mingine ni Njombe 3,172, Mbeya 6,395, Simiyu 12,684, Rukwa 4,930, Tabora 11,209, Tanga 5,400, Manyara 5,392, Shinyanga 6,271, Katavi 1,249 na Pwani 4,731. Akizungumzia mwitikio wa ujenzi wa vyumba vya madarasa, Nzunda alisema baada ya Jafo kuagiza mikoa na halmashauri zote nchini zilizokuwa na uhaba wa madarasa kuhakikisha wanajenga, agizo hilo limetekelezwa kwa asilimia kubwa ambapo mikoa mingine imejenga shule mpya ukiwemo Mkoa wa Mbeya.Nzunda alisema changamoto inayoonekana sasa ni kuwepo kwa shule nyingi mpya zilizojengwa, ambazo hazina rasilimali watu yaani walimu na hivyo wameomba kibali Utumishi kwa ajili ya kuajiri walimu wa sekondari, hususani wa masomo ya sayansi wapatao 4,900. Nimezunguka mikoa mbalimbali kuangalia ujenzi wa madarasa kwa ajili ya wanafunzi wa kidato cha kwanza waliokosa nafasi na mwitikio ni nzuri, wananchi wanasaidiana na wadau wa maendeleo na serikali kujenga na shule mpya nyingi ziko hatua ya mwisho, hivyo tumeona tuombe kibali cha ajira mbadala za walimu na tunaamini tutapewa na kuajiri, alisema Naibu Katibu Mkuu Tamisemi.Alisema wameamua kuwapa muda wa hadi Februari 28, mwaka huu mikoa yote yenye upungufu wa madarasa kukamilisha; na baada ya hapo watafanya thathmini yake sambamba na kufanya uchaguzi awamu ya pili ya wanafunzi wa kidato cha kwanza, unaotarajia kufanywa mapema Machi mwaka huu. Ipo mikoa imeshatekeleza ujenzi wa madarasa na mingine inaendelea kujenga na baadhi wameamua kujenga shule mpya kabisa.Mfano Mbeya kule Chunya wao wamejenga shule mpya na sasa wanapiga ripu na rangi, tuna uhakika kwamba mwisho wa Februari mwaka huu, asilimia 90 ya wanafunzi waliokosa nafasi watachaguliwa kwenye awamu ya pili, alifafanua. Alisema Mkoa wa Arusha ambao jumla ya wanafunzi 18,719 walifaulu na kukosa nafasi kutokana na uhaba wa madarasa, watendaji wamechukua hatua za ujenzi na sasa wanaendelea kukamilisha ili idadi hiyo ya wanafunzi wapate nafasi ya kuendelea na masomo ya sekondari.Katika hatua nyingine, Nzunda alisema wanatarajia kutangaza ajira 7,000 za walimu wa elimu ya msingi na sekondari kabla ya Juni mwaka huu ili kukabiliana na uhaba wa rasilimali watu hao katika shule mbalimbali nchini. Mwishoni mwa mwaka jana, Waziri Jafo alisema wanafunzi waliochaguliwa kujiunga na kidato cha kwanza mwaka huu ni 599,356, sawa na asilimia 81.76 ya wanafunzi 733,103 waliofaulu.Alisema mikoa tisa ndiyo yenye mazingira mazuri ya miundombinu ya kuwawezesha wanafunzi wao wote kujiunga na elimu ya sekondari, huku mikoa 17 ikiwa na milolongo ya idadi ya vyumba vya madarasa, na kuwataka kukamilisha ili wanafunzi wote waliofaulu wajiunge.Mkoa wa Dar es Salaam katika kuhakikisha wanafunzi waliofaulu kwenda sekondari na kukosa nafasi hawaachwi nyuma mwaka huu, wamegeuza shule nane za msingi kuwa sekondari ili kutoa nafasi kwa wanafunzi hao kuendelea na wanafunzi wa msingi waliokuwa nawasoma shule hizo, wameshahamishiwa shule nyingine za jirani. Shule hizo zilizobadilishwa ziko Manispaa za Ubungo,Temeke na Ilala na kwamba shule hizo zilikuwa na idadi ndogo ya wanafunzi kutokana na wengi wao familia zao kuhama maeneo hayo na kuhamia nje ya Dar es Salaam.  <topic>: KITAIFA 